NKHANI YA PAPEJI LAKWAMBA | ŴANTHU ANANDI AKHUMBA CHA KUJA AKUGOMEZEKA
Vo vingachitika asani taleka kugomezeka
“Kanandi ndikumana ndi vinthu vakusuza vo vichitisa kuti ndikambi boza.”—Samantha wa ku South Africa.
Kumbi namwi mukoliyana ndi vo Samantha wangukamba? Nge Samantha, tosi tikumana ndi vinthu vinyaki vakusuza. Vo tichita asani takumana ndi vinthu vo vingachitisa kuti tikambi boza ndivu vilongo asani te akugomezgeka nadi. Mwakuyeruzgiyapu, asani titopa kulengeskeka, tingawona kuti palivi suzu kukamba boza. Kweni asani uneneska waziŵika tingakumana ndi masuzu nganandi. Tiyeni tiwoni masuzu nganyaki ngo tingakumana nangu.
ŴANTHU ATIMUGOMEZA CHA MUNTHU WABOZA
Ŵanthu akoliyana ukongwa asani agomezana. Asani munthu ngwakugomezeka ŵanthu atimuthemba. Kweni pe vinthu vinyaki vo vitovya kuti ŵanthu agomezanengi ukongwa. Ŵanthu agomezana ukongwa asani acheze limoza kwa nyengu yitali, akambisana, kweniso kuchitiyana vinthu vamampha. Kweni ŵanthu angaleka kugomezana chifukwa cha kuleka kugomezeka kamoza pe. Ndipu asani ŵanthu aleka kugomezana, vija vakusuza kuti ayambi so kugomezana.
Kumbi mukupusikikapu ndi munthu yo mwamuwonanga kuti ndi mubwezi winu? Asani ndi viyo, kumbi munguvwa wuli? Panyaki vingukupwetekani ukongwa. Ivi vakuziziswa cha. Kuleka kugomezeka kungachitisa kuti ŵanthu aleki kukoliyana.
MUNTHU YUMOZA WANGACHITISKA KUTI ŴANTHU ANANDI AJE AMBULA KUGOMEZEKA
Pulofesa munyaki wakuwona mo chuma chitende zina laki Robert Innes wangusaniya kuti munthu yumoza wangachitisa kuti ŵanthu anandi aje ambula kugomezeka. Nkharu iyi tingayiyeruzgiya ndi matenda ngakupasiyana. Asani munthu wayanjana ndi munthu wambula kugomezeka, nayu waja wambula kugomezeka.
Kumbi tingachita wuli kuti tileki kuwira muchiŵana cha kuleka kugomezeka? Bayibolu ndilu lingatiwovya. Tiyeni tiwoni fundu zimanavi za m’Bayibolu zo zingatiwovya pa nkhani iyi.
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn